Μπαράκ Σοπέ

Ο  Μπαράκ Σοπέ  (Barak Tame Sopé Mautamata, 1955-) είναι πολιτικός από το νησιωτικό κράτος του Βανουάτου. Είναι αρχηγός του Μελανησιακού Προοδευτικού Κόμματος και βουλευτής από το νησί Εφάτε. Υπήρξε πρωθυπουργός της χώρας του από το 1999 ως το 2001, οπότε και ανατράπηκε με πρόταση μομφής στο Κοινοβούλιο.

 Πολιτική καριέρα 
Γεννήθηκε το 1955. Εξελέγη πρωθυπουργός στις 25 Νοεμβρίου του 1999 με 28 ψήφους υπέρ έναντι 24 για τον Έντουαρντ Ναταπέι."Nov 1999 - New government", Keesing's Record of World Events, Volume 45, Νοέμβριος 1999 Vanuatu, Page 43269. Λίγο αργότερα, ανατράπηκε με πρόταση μομφής στο Κοινοβούλιο, στις 13 Απριλίου του 2001. Την ίδια χρονιά κατηγορήθηκε για πλαστογραφία και καταδικάστηκε τον Ιούλιο του 2002 σε φυλάκιση 3 ετών για καθένα από τα δύο συνολικά αδικήματα. Το 2003 του χορηγήθηκε αμνηστία, παρά τις έντονες διαμαρτυρίες της Αυστραλίας και της Νέας Ζηλανδίας, παραδοσιακών χορηγών βοήθειας προς τη νησιωτική χώρα. Μετά την αθώωσή του ο Σοπέ έγινε και υπουργός Εξωτερικών στην κυβέρνηση του Σερζ Βοχόρ, που ορκίστηκε στις 29 Ιουλίου του 2004."VANUATU: New cabinet holds a few surprises", Radio Australia, 30-7-2004. Τον Νοέμβριο του 2004 παύτηκε από το αξίωμά του όταν εξέφρασε έντονα την αντίθεσή του στη σύναψη διπλωματικών σχέσεων του Βανουάτου με την Ταϊβάν. Μετά την πτώση της κυβέρνησης Βοχόρ τον Δεκέμβριο του 2004 έγινε ξανά υπουργός στην κυβέρνηση του Χαμ Λίνι. Αυτήν τη φορά του δόθηκε το Υπουργείο Γεωργίας, Δασών και Αλιείας. Στις βουλευτικές εκλογές που διενεργήθηκαν στις 2 Σεπτεμβρίου του 2008 ο Σοπέ απώλεσε την κοινοβουλευτική του έδρα."Uncertainty after Vanuatu's general election", ABC Radio Australia, 9-9-2008.

 Παραπομπές 

Κατηγορία:Πρωθυπουργοί του Βανουάτου